Eşkera bibi ke Zîndanê Kandira de tepişte Garîbe Gezer maruzê îşkence û hêrişê cînsîyî menda. 22 wekîlanê HDPyî vera îşkence û hêrişê cînsîyî yê serê tepişte Garîbe Gezer nêrazîbîyayîşê xo mojna û babete bi vernîyazêkê persî berde Meclîsî.
Vernîyaz de qala îşkence û hêrişê cînsîyî ameye kerdene. Vernîyaz de ame vatene ke Garîbe Gezer Zîndanê Bunyanî ra surgunê Zîndanê Kandira amebî kerdene û hucreyê yewkesî de tepişîyaye.
Vernîyaz de wina ame vatene: ''Garîbe Gezer waşt ke hucreyê hîrêkesî de bimana la semedo ke nê waştişê ci nêame caardene çalakîyêke kerde. Dima bi bahaneya 'çalakîye' erzîyaye odaya sungerîne. 24ê gulane de 8 gardîyananê cinî û camêrdan hucre de Garîbe kuwaye. Gardîyanan erdî ra a kaş kerde, beşanê tepişteyanê camêrdan rê bi hawayêkê nêmzûtî a berde û eşte odaya sungerîne. Na oda de gardîyananê cinîyan ci rê tecawuz kerd.
Garîbe Gezer daymîşê nê kerdişanê xiraban nêbîya û waşt ke xo bikişa. Netîceya nê xîretê xokiştişî de bi giranî birîndar bîye, ameye berdene bi revîrî la tedawîya ci nêameye kerdene. Reyna a ameye berdene bi hucreyê yewkesî. 7ê hezîrane de Garîbe waşt ke hucre bivêşna û erzîyaye odaya sungerîne. Semedo ke keyeyê xo rê qala îşkenceyî kerde cezaya hucreyî ya 5 rojan dîyaye ci û derheqê ci de tehqîqatê dîsîplînî ame akerdene. Tay mektubê aye ameyî sansurkerdene, tay mektubê ci zî nêerşawîyayî. Rixmo ke nê îdîa û gerreyî zanîyenê dozgerîye tehqîqatêk nêdayo destpêkerdene.''
22 wekîlan vernîyaz de nê persî pers kerdî:
-Hêrişo cînsî zî tede şîdetê vera Garîbe ra hayîya Wezîrîya Edaletî esta?
-Çira waştişê hucreyê hîrêkesî yê Gezere ame redkerdene?
-Derheqê nê kerdişan de personelanê zîndanî ser o tehqîqat ame akerdene? Eke abîyo derheqê çend kesan de yo? Eke anêbîyo sebebê ci çita yo?
-Dozgerîye rixmê beyananê şîdetî zî çira tênêgêreno?
-Îdîaya 'wezîfedarê weşîye yê zîndanî Gezere tedawî nêkerde û verê ci de xirab têgêrayî' raşt a? Şima do derheqê nê wezîfedaran de tehqîqat dayo destpêkerdene?
-Raşt o ke mektubê Garîbe ameyî sansurkerdene û nêerşawîyayî?
-Çira dima ke Garîbe Gezer qala kerdişan keyeyê xo rê kerde cezaya hucreyî dîyaye ci?
-Na travma û şîdetî ra dima semedo ke Gezere bierşawîya hucreyê hîrêkesî şima do gamêke bierzê?
-Odayê bi nameyê 'odaya sungerîne' pê kamyew bingeyê huqûqî sey metodê ceza şuxilîyenê?
-Cigêrayîşo rût û netîceya ci hêrişo cînsî zîndanan de dewam kenê yan? Semedo ke nê kerdişî biqedê şima do gamêke bierzê?
